প্রস্তাবিত ‘চিকিৎসা সেবা আইন-২০১৬’ আবার খণ্ডিত হয়ে যাওয়ার আলামত স্পষ্ট হয়ে উঠেছে। সরকার সমর্থক চিকিৎসক নেতাদের দ্বন্দ্বের কারণে এটা ঘটতে যাচ্ছে বলে অনেকের অভিমত। সাধারণ চিকিৎসকরা বলছেন, মূলত বিএমএর সাবেক ও বর্তমান কমিটির নেতৃত্বের বিভিন্ন বিষয় নিয়ে দ্বন্দ্বের বলি হচ্ছে আইনের উদ্যোগটি। গতকাল মঙ্গলবার স্বাস্থ্য ও পরিবার কল্যাণ মন্ত্রণালয়ে ওই প্রস্তাবিত আইন প্রণয়নবিষয়ক এক সভার পর দ্বন্দ্বের বিষয়টি আবার সামনে চলে আসে। সভায় চিকিৎসকদের এক পক্ষের শীর্ষ নেতারা উপস্থিত থাকলেও আরেক পক্ষের নেতারা উপস্থিত হননি। তাঁদের বক্তব্যে নতুন উদ্যোগের ভবিষ্যৎ নিয়েও সংশয় প্রকাশ পেয়েছে।